สังคมข่าวหุ้น
*หุ้นไทยยังสวิง
4 พ.ย. 2563

เกียรติก้อง ว่องไวยากร
*หุ้นไทยยังสวิง
*ตลาดหุ้นไทยวานนี้เหวี่ยงขึ้นเหวี่ยงลง หลังคะแนนผู้ลงสมัครชิงตำแหน่งประธานาธิบดีสหรัฐอเมริกา ระหว่างทรัมป์กับไบเดน สูสีกันมาก  ขณะที่ปัญหาการเมืองในประเทศไทยก็ยังไม่มีทีท่าว่าจะจบเร็ว ๆ นี้ กูรูแนะรอคลื่นลมสงบกว่านี้หน่อยก่อนเข้าทยอยเก็บหุ้นพื้นฐานดี แนวรับ 1,210 จุด แนวต้าน 1,235 จุด
*MBKET แซ่บ มนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) มั่นใจ ทิศทางผลการดำเนินงานในปีนี้จะเติบโตจากปีก่อนอย่างแน่นอน หลังจากช่วง 9 เดือนแรกของปีนี้บริษัทมีกำไรสุทธิแล้ว 310 ล้านบาท ซึ่งสูงกว่าทั้งปี 62 ที่มีกำไรสุทธิ 254 ล้านบาท
*KTB ยังไม่เปลี่ยนไป แม้จะพ้นสถานะรัฐวิสาหกิจ ขุนคลังก็ยังมองว่าจะยังคงทำตามนโยบายรัฐต่อไป เพราะผู้ถือหุ้นใหญ่ยังเป็นกองทุนฟื้นฟูฯ ความเปลี่ยนแปลงคงไม่มีอะไร แต่การบริหารจัดการจะดีขึ้น ไม่ติดเงื่อนไขของการเป็นหน่วยงานของภาครัฐ
*KGI แนวโน้มสดใส ราคาวานนี้พุ่งรับ งบไตรมาส 3/63 มีกำไรสุทธิ 473.71 ล้านบาท กำไรสุทธิต่อหุ้น 0.24 บาท เทียบกับช่วงเดียวกันของปีก่อนที่มีกำไรสุทธิ 232.61 ล้านบาท เพิ่มขึ้นมากกว่า 100%
*SINGER แรงไม่หยุดงบไตรมาส 3 วันนี้ คาดทำนิวไฮ 100 ล้านบาท เพิ่มขึ้น 200% จากปีก่อน จากยอดขายเครื่องใช้ไฟฟ้า รายได้ดอกเบี้ยจากสินเชื่อเพิ่ม 22% ขณะที่สำรองลดลง ราคายังมีอัพไซด์ เป้า 17.70 บาท
*NOK เข้าสู่แผนฟื้นฟูกิจการอีกรายตามการบินไทย หลังศาลล้มละลายกลางมีคำสั่งให้ฟื้นฟูกิจการสายการบินนกแอร์ และแต่งตั้งบริษัท แกรนท์ ธอนตัน สเปเชียลิสท์ แอ๊ดไวซอรี่ เซอร์วิสเซส จำกัด ร่วมกับนายปริญญา ไววัฒนา, นายไต้ ชอง อี, นายเกษมสันต์ วีระกุล, นายวุฒิภูมิ จุฬางกูร และ นายชวลิต อัตถศาสตร์ เป็นผู้ทำแผน โดยมีหนี้สิน 2.6 หมื่นล้านบาท มากกว่าทรัพย์สินที่มีอยู่ 2.3 หมื่นล้านบาท ส่วนใหญ่เป็นค่าเช่าเครื่องบิน ซึ่งมีเจ้าหนี้กว่า 10 ราย
*SIRI เตรียมเสนอขายหุ้นกู้ อายุ 3 ปี 6 เดือน ดอกเบี้ยสูง 3.95% ต่อปี จ่ายดอกเบี้ยทุก 3 เดือนตลอดอายุหุ้นกู้มูลค่ารวม 1,000 ล้านบาท เสนอขายผู้ลงทุนสถาบัน และ/หรือ ผู้ลงทุนรายใหญ่ เสริมแกร่งรับแผนธุรกิจไตรมาส 4 พร้อมรุกต่อ 10 โครงการแนวราบ มูลค่ารวม 1.1 หมื่นล้านบาท สู่เป้ายอดขายทั้งปี 3.5 หมื่นล้านบาท และเป้าหมายยอดโอนใหม่ หลังล่าสุดประกาศปรับเป้าโอนปี 63 เป็น 4.3 หมื่นล้านบาท รับตัวเลขโอน 10 เดือน โต 100% จากช่วงเดียวกันของปีก่อน ขณะที่เป้ารายได้ขยับเพิ่มจาก 3.2 หมื่นล้านบาท เป็น 3.4 หมื่นล้านบาท
*ธนะบุล มัทธุรนนท์ ประธานเจ้าหน้าที่บริหาร บริษัท ทีวี ไดเร็ค จำกัด (มหาชน) หรือ TVD ประกาศลุยเพิ่มผลิตภัณฑ์อุปโภคบริโภค อาหารสำเร็จรูป ชูคอนเซ็ปต์ “คุ้มค่า คุ้มราคา” ดึงขาช้อป วางเป้าหมายให้ช่องทางขายหลักมีสัดส่วนรายได้เพิ่มขึ้น พร้อมเดินหน้าขยายช่องโฮมช้อปปิ้งทางทีวีดาวเทียมอีก 1 ช่อง ขยายคอลเซ็นเตอร์ต่างจังหวัด เสริมความแข็งแกร่ง มั่นใจ ไตรมาส 4 บรรยากาศจับจ่ายคึกคักขึ้น
*บริษัทหลักทรัพย์ ไทยพาณิชย์ จูเลียส แบร์ จำกัด (SCB Julius Baer) บริษัทร่วมทุนระหว่างธนาคารไทยพาณิชย์ และจูเลียส แบร์ (Julius Baer) ประกาศแต่งตั้ง โจเซฟ คาเซราส ขึ้นดำรงตำแหน่งกรรมการผู้จัดการ ผู้บริหารฝ่ายแนะนำการลงทุนและผลิตภัณฑ์ คนใหม่
*ธีรพงศ์ จันศิริ ประธานเจ้าหน้าที่บริหาร บมจ.ไทยยูเนี่ยน กรุ๊ป (TU) โชว์ผลการดำเนินงานงวดไตรมาส 3/63  ยอดขายพุ่ง 34,784 ล้านบาท เพิ่มขึ้น 9.3% เมื่อเทียบกับปีก่อนหน้า โดยกำไรสุทธิพุ่งสูงทะลุระดับ 2 พันล้านบาท สูงขึ้นกว่าปีก่อนหน้าถึง 49.7% โดยยอดขายที่เพิ่มขึ้นนี้แบ่งเป็น ธุรกิจอาหารทะเลแปรรูปบรรจุกระป๋องมียอดขาย 16,259 ล้านบาท เพิ่มขึ้น 12.4% ธุรกิจอาหารแช่แข็งและธุรกิจที่เกี่ยวข้องมียอดขายเพิ่มขึ้น 4.7% อยู่ที่ 13,370 ล้านบาท และธุรกิจผลิตภัณฑ์อาหารสัตว์เลี้ยงและผลิตภัณฑ์เพิ่มมูลค่ามียอดขายเพิ่มขึ้น 12% อยู่ที่ 5,155 ล้านบาท
*บริษัท เน็คซ์ แคปปิตอล จำกัด (มหาชน) หรือ NCAP เปิดจองซื้อหุ้นไอพีโอของ NCAP ระหว่าง 30 ต.ค. และ 2-3 พ.ย. 63 นักลงทุนจองซื้อเต็มจำนวน 300 ล้านหุ้น มูลค่าที่ตราไว้ (พาร์) หุ้นละ 0.50 บาท ราคา IPO หุ้นละ 2.20 บาท มีผู้ร่วมจัดจำหน่ายและรับประกันการจำหน่าย 3 แห่ง ประกอบด้วย บล.เอเอสแอล บล.ฟินันเซีย ไซรัส และบล.ไอร่า และจะเข้าเทรดในกลุ่มธุรกิจการเงิน / เงินทุนและหลักทรัพย์ (FIN) 9 พ.ย.นี้
*เทรดโลหะเงินออนไลน์ใกล้จะเริ่มแล้ว นางสาวรินใจ ชาครพิพัฒน์ กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) เผย TFEX จะเริ่มซื้อขายสินค้าใหม่ Silver Online Futures หรือสัญญาซื้อขายล่วงหน้าที่อ้างอิงกับโลหะเงิน ในวันที่ 9 พฤศจิกายน 2563 นี้ Silver Online Futures อ้างอิงกับราคาโลหะเงินที่มีความบริสุทธิ์ 99.9% และเสนอราคาซื้อขายตามราคาตลาดโลกเป็นสกุลเงินดอลลาร์สหรัฐต่อทรอยออนซ์ แต่ชำระราคาและคำนวณกําไรขาดทุนเป็นเงินบาท